গল্‌ফ কোর্সে ফের স্বমহিমায় টাইগার উড্‌স।
ওয়ার্ল্ড চ্যালেঞ্জ গল্‌ফে সেভেন আন্ডার পার ৬৫ স্কোর করে হইচই ফেলে দিলেন কিংবদন্তি গল্‌ফার। বাহামাসের অ্যালবানি গল্‌ফ ক্লাবে পুরো রাউন্ডে কোনও ‘বোগি’ করেননি তিনি। উড্‌সের দাপট দেখলে কে বলবে যে, দীর্ঘ ১৫ মাস কোর্সের বাইরে থাকার পর তাঁর অবসর নিয়ে জল্পনা শুরু হয়ে গিয়েছিল? কিংবা বর্তমান বিশ্বর‌্যাঙ্কিংয়ে টাইগার নেমে গিয়েছেন ৮৯৮ নম্বরে?
উড্‌সের প্রত্যাবর্তন দেখে গল্‌ফপ্রেমীরাও মন্ত্রমুগ্ধ। ওয়ার্ল্ড চ্যালেঞ্জে তাঁর দাপটের পাশাপাশি আলোচনা চলছে একটি ছবি নিয়ে। এক টাইগার-ভক্ত অ্যালবানি গল্‌ফ কোর্সে প্রিয় নায়কের জুতোর দাগ-সহ মাটি সংগ্রহ করে রাখছেন। সোশ্যাল নেটওয়ার্কিং ওয়েবসাইটে ছবিটি ভাইরাল হয়ে গিয়েছে।
পিঠে দু’টি অস্ত্রোপচার হয়েছিল ১৪টি মেজর চ্যাম্পিয়ন উড্‌সের। ওয়ার্ল্ড চ্যালেঞ্জেই তিনি কোর্সে ফিরেছেন। প্রথম রাউন্ডে ওয়ান ওভার পার ৭৩ স্কোর করে পিছিয়ে পড়েছিলেন। কিন্তু শুক্রবার দ্বিতীয় রাউন্ডে পুরনো উড্‌সের ঝলক দেখা গেল। সুইংয়ের ওপর সেই অবিশ্বাস্য নিয়ন্ত্রণ, সেই অভ্রান্ত নিশানা। টি-অফ থেকেই ছন্দে ছিলেন বিশ্বের প্রাক্তন এক নম্বর।
শুক্রবার টাইগার বলেছেন, ‘‘গতকালই বলেছিলাম যে, প্রথম রাউন্ডে প্রথম আট হোল ভাল খেলার পর ছন্দ হারিয়েছিলাম। কিন্তু আজ ছবিটা অন্যরকম। প্রথম রাউন্ডটা কোনওক্রমে পেরিয়ে যেতে পেরেছি বলে আমি খুশি। দ্বিতীয় রাউন্ডে ছন্দ ফিরে পেয়েছি।’’ তিনি আরও বলেছেন, ‘‘সত্যিই বলের গতিপথের ওপর নিয়ন্ত্রণ দেখাতে পেরেছি। সেটাই ভাল খেলার চাবিকাঠি। প্রয়োজনের সময় নিচু শট খেলেছি আবার দরকার পড়লে দূরপাল্লার স্ট্রোকও নিয়েছি।’’
উড্‌সকে সবচেয়ে বেশি তৃপ্তি দিচ্ছে ‘বোগি’ ছাড়া রাউন্ড শেষ করতে পারায়। সঙ্গী জাস্টিন রোজ চোটের কারণে সরে দাঁড়ানোয় উড্‌সকে একাই লড়াই করতে হচ্ছে। ‘‘একটাও বোগি না করাটা খুব স্পেশ্যাল এবং সেটা করতে পেরেছি বলে দারুণ অনুভূতি হচ্ছে। এখনও অনেক কিছু শিখছি,’’ বলেছেন উড্‌স।
সমর্থকেরা প্রিয় নায়ককে নিয়ে ফের স্বপ্ন দেখতে শুরু করে দিয়েছেন।